Un grup
formât di rapresentants des organizazions impegnadis pe promozion de
lenghe basche, insegnants, gjornaliscj e scritôrs al à clamât
dongje une manifestazion pai 22 di Març a Iruñea / Pamplona par
rivendicâ il dirit a vivi ad in plen par euskara e par denunciâ i
atacs cuintri de lenghe che a rivin dal guvier de Navare. L’esecutîf
di diestre che al guvierne la comunitât, a disin i organizadôrs, al
trate cui che al fevele par basc tant che se al fos un forest, cundut
che l’euskara al sedi la lenghe proprie di cheste tiere, clamade
par antîc propit “lingua navarrorum”. Tra i ats cuintri de
lenghe baste ricuardâ la division de Navare in trê areis che e
impedìs a buine part de popolazion di gjoldi dai siei dirits
linguistics o la proibizion di acedi ae television publiche basche
sul digjitâl. Sul front dal insegnament intant, ai 25 di Fevrâr
organizazions a pro dal euskara e i sindacâts ELA, LAB e STEE-EILAS
a àn denunciât cuntune iniziative publiche la mancjance di ufierte
scolastiche par basc. Un esempli par ducj: a Iruñea su 18 scuelis de
infanzie dome dôs a son par euskara, pidimentant cussì ogni svilup
de lenghe inte capitâl de Navare.
Font:
Diario Vasco, 23/02/14; Noticias de Navarra, 26/02/14
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn vec_Latn fur_Latn fur_Latn fur_Latn fur_Latn fra_Latn glg_Latn